B4-0737, 0743, 0748 και 0749/97

Ψήφισμα σχετικά με την απόφαση του ΠΟΕ για τις μπανάνες

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την ΚΟΑ μπανάνας,

A. υπενθυμίζοντας τα πορίσματα της ομάδας που συγκροτήθηκε σε πλαίσιο Παγκόσμιου Οργανισμού Εμπορίου (ΠΟΕ) μετά την προσφυγή των ΗΠΑ καθώς και τεσσάρων λατινοαμερικανικών χωρών κατά της ΚΟΑ μπανάνας,

Β. έχοντας υπόψη ότι η Ευρωπαϊκή Ένωση προσέβαλε την απόφαση αυτή στις 12 Ιουνίου 1997,

Γ. έχοντας υπόψη ότι το όργανο που έκρινε την προσφυγή επεκύρωσε στις 5 Σεπτεμβρίου 1997 το σύνολο σχεδόν των πορισμάτων της ομάδας και συγκεκριμένα εκείνα που κηρύσσουν ασυμβίβαστο με τους κανόνες ΠΟΕ το κοινοτικό σύστημα αδειών εισαγωγής και αντιστάθμισης απωλειών συνεπεία κλιματικών καταστροφών,

Δ. έχοντας υπόψη ότι η αμφισβήτηση των βασικών αυτών στοιχείων του κοινοτικού συστήματος θα είχε καταστρεπτικές συνέπειες για τις παράγουσες περιοχές της Ένωσης όπως και για πολλές χώρες ΑΚΕ που σποραδικά πλήττονται από κυκλώνες καθώς και για τους ευρωπαίους παραγωγούς, λαμβανομένων υπόψη των υποχρεώσεών τους σε κοινωνικά θέματα και σχετικά με την προστασία του περιβάλλοντος,

Ε. λαμβάνοντας υπόψη ότι το διεθνές εμπόριο μπανάνας βρίσκεται σε μεγάλο βαθμό υπό την κυριαρχία των πολυεθνικών και ότι αυτές ελέγχουν ήδη τα δύο τρίτα του κοινοτικού εμπορίου,

ΣΤ. εκτιμώντας ότι η καταδίκη αυτή επηρεάζει τόσο την κοινή αγροτική πολιτική όσο και την πολιτική συνεργασίας, και ότι η απόρριψη αυτή θα μπορούσε να αποτελέσει αρνητικό προηγούμενο για το μέλλον της Συμφωνίας του Λομέ,

Ζ. λαμβάνοντας υπόψη ότι η παραγωγή μπανάνας διαδραματίζει σημαντικό ρόλο σε ορισμένες χώρες ΑΚΕ εξασφαλίζοντας οικονομική ευμάρεια και κοινωνική σταθερότητα,

Η. υπενθυμίζοντας τη μεγάλη οικονομική και κοινωνική σημασία που έχει το κοινοτικό καθεστώς μπανάνας για τις περιφερειακές περιοχές της Ένωσης καθώς και για τις προμηθεύτριες χώρες ΑΚΕ,

Θ. έχοντας υπόψη ότι η Ευρωπαϊκή Ένωση δεσμεύεται από τις υποχρεώσεις που ανέλαβε έναντι των χωρών ΑΚΕ βάσει της Σύμβασης Λομέ και πιό συγκεκριμένα του πρωτοκόλλου «Μπανάνας» της σύμβασης αυτής,

Ι. έχοντας υπόψη τους προτιμησιακούς δεσμούς που ενώνουν τις χώρες της Ευρωπαϊκής Ένωσης με τους εταίρους των της Αφρικής, Καραϊβικής και Ειρηνικού,

ΙΑ. υπενθυμίζοντας ότι το κοινοτικό σύστημα είχε εγκριθεί πολιτικά από τη ΓΣΔΕ κατά τη Συμφωνία του Μαρακές το 1994,

1. καλεί την Ευρωπαϊκή Ένωση και όλα τα κράτη μέλη να αναλάβουν τις ευθύνες τους και το καθήκον αλληλεγγύης τους έναντι των περιφερειακών περιοχών τους και των χωρών ΑΚΕ εξασφαλίζοντας την προστασία των νομίμων συμφερόντων των παραγωγών μπανάνας των χωρών και περιοχών αυτών[semigr ]

2. ζητεί επίμονα από το Συμβούλιο και την Επιτροπή να συντάξουν μια δέουσα απάντηση εγγυόμενοι την προστασία της κοινοτικής παραγωγής μπανάνας και τη διατήρηση των προτιμησιακών ροών από χώρες ΑΚΕ[semigr ]

3. καλεί την Ένωση να υποστηρίξει ενώπιον των οργάνων του ΠΟΕ ότι το κοινοτικό καθεστώς μπανάνας και οι συναφείς εμπορικές προτιμήσεις είναι πραγματικά μέσα ανάπτυξης για τις περιφερειακές περιοχές και για πολλές χώρες ΑΚΕ και πρέπει επομένως να διατηρηθούν[semigr ]

4. παροτρύνει την Επιτροπή να προστατεύσει τον ελεύθερο ανταγωνισμό στην κοινή αγορά υπερασπίζοντας τις εμπορικές ποσοστώσεις τις οποίες ήδη κατέχουν οι κοινοτικοί παραγωγοί και οι χώρες ΑΚΕ, οι οποίες εξάγουν παραδοσιακά τις μπανάνες τους στην κοινοτική αγορά[semigr ]

5. καλεί το Συμβούλιο και την Επιτροπή να προτείνουν μια αναθεώρηση των μηχανισμών του ΠΟΕ και των διαδικασιών του για τη διευθέτηση των διαφορών προκειμένου να ληφθούν καλύτερα υπόψη τα κοινωνικά, υγειονομικά, πολιτιστικά και περιβαλλοντικά ζητήματα[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Συμβούλιο ΑΚΕ-ΕΕ και τον Γενικό Διευθυντή του ΠΟΕ.